b'\n_START_ARTICLE_\nKeep Calm and Carry On\n_START_PARAGRAPH_\nKeep Calm and Carry On (en catal\xc3\xa0, Mantingueu la calma i tireu endavant) fou el lema d\'un cartell de propaganda produ\xc3\xaft pel Govern brit\xc3\xa0nic el 1939 durant el comen\xc3\xa7ament de la Segona Guerra Mundial, pensat per al\xc3\xa7ar la moral del poble brit\xc3\xa0nic en cas d\'una hipot\xc3\xa8tica invasi\xc3\xb3 nazi del Regne Unit. Nom\xc3\xa9s es produ\xc3\xad una distribuci\xc3\xb3 limitada, sense exhibici\xc3\xb3 p\xc3\xbablica, per la qual cosa fou poc conegut. El cartell es redescobr\xc3\xad el 2000 i ha estat reem\xc3\xa8s per un cert nombre de companyies privades i utilitzat com a tema decoratiu per a una gamma de productes. Es creia que hi havia nom\xc3\xa9s dues c\xc3\xb2pies del cartell, preservades i conegudes, fora dels arxius governamentals fins que la filla d\'un exmembre del Royal Observer Corps present\xc3\xa0 una col\xc2\xb7lecci\xc3\xb3 de 15 originals a l\'Antiques Roadshow el 2012.\n_START_SECTION_\nHist\xc3\xb2ria\n_START_PARAGRAPH_\nEl cartell fou produ\xc3\xaft inicialment pel Ministeri d\'Informaci\xc3\xb3 del Regne Unit, al comen\xc3\xa7ament de la Segona Guerra Mundial. Estava pensat per ser distribu\xc3\xaft amb l\'objectiu de refor\xc3\xa7ar la moral en cas d\'un desastre de temps de guerra. Es van imprimir m\xc3\xa9s 2.500.000 c\xc3\xb2pies, tot i que el cartell es distribu\xc3\xad nom\xc3\xa9s en un nombre limitat i mai no vei\xc3\xa9 la llum p\xc3\xbablica._NEWLINE_El cartell fou el tercer en una s\xc3\xa8rie de tres. Els dos anteriors cartells de la s\xc3\xa8rie, Freedom Is In Peril. Defend It With All Your Might (en catal\xc3\xa0, "La llibertat est\xc3\xa0 en perill: defensa-la amb tot el que puguis") (400.000 c\xc3\xb2pies) i "Your Courage, Your Cheerfulness, Your Resolution Will Bring Us Victory" (en catal\xc3\xa0, "El teu coratge, la teva alegria, la teva resoluci\xc3\xb3, ens portar\xc3\xa0 la vict\xc3\xb2ria" (800.000 c\xc3\xb2pies) foren publicats i utilitzats a trav\xc3\xa9s del pa\xc3\xads per a prop\xc3\xb2sits motivacionals, at\xc3\xa8s que el Ministeri d\'Informaci\xc3\xb3 suposava que els esdeveniments de les primeres setmanes de la guerra desmoralitzarien la poblaci\xc3\xb3. El projecte dels cartells comen\xc3\xa7\xc3\xa0 l\'abril de 1939; abans de juny es prepararen els dissenys, i abans d\'agost de 1939, anaven cap a la impremta per a ser col\xc2\xb7locats a les 24 hores de l\'esclat de la guerra. Els cartells estaven dissenyats per tenir una disposici\xc3\xb3 uniforme, o sigui un disseny associat amb el Ministeri d\'Informaci\xc3\xb3, i tenir un text \xc3\xbanic i reconeixble, amb un missatge del Rei envers la seva gent. S\'escoll\xc3\xad una icona amb una "corona Tudor" per encap\xc3\xa7alar el cartell, m\xc3\xa9s que no pas una fotografia. Els esl\xc3\xb2gans foren creats per funcionaris, amb un funcionari de carrera, anomenat Waterfield, que propos\xc3\xa0 "El teu Valor" com "un crit de guerra aplegador que traur\xc3\xa0 el millor de cada un de nosaltres i ens posa en un estat d\'\xc3\xa0nim ofensiu alhora". Aquests cartells en particular estaven dissenyats com a "declaraci\xc3\xb3 de l\'obligaci\xc3\xb3 del ciutad\xc3\xa0 individual", gens pict\xc3\xb2rica, i havien de ser acompanyats per m\xc3\xa9s dissenys familiars. El cartell "El teu Valor" fou molt m\xc3\xa9s fam\xc3\xb3s durant la guerra, at\xc3\xa8s que fou el primer dels cartells del Ministeri d\'Informaci\xc3\xb3.\n_START_SECTION_\nRedescobriment i comercialitzaci\xc3\xb3\n_START_PARAGRAPH_\nEl 2000 es va descobrir una c\xc3\xb2pia del cartell Keep Calm and Carry On a Barter Books, una llibreria de segona m\xc3\xa0 a Alnwick, Northumberland. At\xc3\xa8s que els drets d\'autor sobre treballs art\xc3\xadstics creats pel govern brit\xc3\xa0nic expiren al cap de 50 anys, la imatge es troba ara en el domini p\xc3\xbablic. Els propietaris de la llibreria, Stuart i Mary Manley, van poder, doncs, imprimir-ne c\xc3\xb2pies a petici\xc3\xb3 dels clients, com feien altres, a dins i a fora de la Gran Bretanya. El cartell ha inspirat gammes de roba, tasses, tapets, roba de nad\xc3\xb3 i altres mercaderies de diversos prove\xc3\xafdors, com tamb\xc3\xa9 un llibre de citacions motivacionals. Tamb\xc3\xa9 s\'han venut par\xc3\xb2dies del cartell, amb un tipus similar per\xc3\xb2 canviant la frase o el logo (per exemple, una corona al rev\xc3\xa9s amb "Now Panic and Freak Out", en catal\xc3\xa0 "Ara p\xc3\xa0nic i embogir)._NEWLINE_La popularitat del cartell s\'ha atribu\xc3\xaft a una "nost\xc3\xa0lgia per un cert car\xc3\xa0cter brit\xc3\xa0nic, una perspectiva" segons la columna Bagehot a The Economist, que "colpeja directament la imatge m\xc3\xadtica que el pa\xc3\xads t\xc3\xa9 de si mateix: pretensiosament coratjosa i una mica r\xc3\xadgida, que pren el te mentre cauen les bombes." El seu missatge tamb\xc3\xa9 s\'ha considerat pertinent respecte a la recessi\xc3\xb3 global 2008-2012 i ha estat adoptat com a lema no oficial pels infermers brit\xc3\xa0nics; el cartell apareix cada cop m\xc3\xa9s en els \xc3\xbaltims anys en els espais del personal i en les sales dels hospitals. Les empreses financeres estatunidenques i les ag\xc3\xa8ncies de publicitat han encarregat un marxandatge amb la imatge, i \xc3\xa9s tamb\xc3\xa9 molt popular a Alemanya._NEWLINE_El cartell ha aparegut a les parets de llocs tan diversos com el 10 de Downing Street, l\'oficina del Lord Chamberlain al Palau de Buckingham, i l\'ambaixada dels Estats Units a B\xc3\xa8lgica. Els Manley van vendre uns 41.000 cartells facs\xc3\xadmils entre el 2001 i el 2009._NEWLINE_El cartell i les seves par\xc3\xb2dies han aparegut en gaireb\xc3\xa9 tots els canals oberts al disseny gr\xc3\xa0fic i a la par\xc3\xb2dia gr\xc3\xa0fica, i s\'ha est\xc3\xa8s des dels missatges pol\xc3\xadtics fins a esl\xc3\xb2gans atractius. Moltes versions fan refer\xc3\xa8ncia a altres aspectes de la cultura popular, des del casament de Guillem de Gal\xc2\xb7les i Catherine Middleton fins als videojocs de Mario, amb text, color i iconografia canviats.\n_START_SECTION_\nKeep Calm and Speak Catalan\n_START_PARAGRAPH_\nEl 5 de desembre del 2012 l\'enginyer inform\xc3\xa0tic Josep Maria Ganyet cre\xc3\xa0 la campanya Keep Calm and Speak Catalan, basada en aquest conegut cartell, en contra del projecte de reforma educativa empr\xc3\xa8s pel Ministre d\'Educaci\xc3\xb3 del Govern d\'Espanya (del Partit Popular), Jos\xc3\xa9 Ignacio Wert (despr\xc3\xa9s de la seva amena\xc3\xa7a d\'"espanyolitzar els estudiants catalans"), un fet considerat per la major part de l\'arc parlamentari catal\xc3\xa0 com una nova amena\xc3\xa7a a l\'educaci\xc3\xb3 en catal\xc3\xa0, i per tant, al catal\xc3\xa0. El dia 12 de desembre del mateix any, els diputats d\'ERC al Congr\xc3\xa9s van exhibir cartells amb aquest lema mentre feien una interpel\xc2\xb7laci\xc3\xb3 al ministre Wert.\n_START_SECTION_\nReclamacions de marca registrada\n_START_PARAGRAPH_\nL\'agost de 2011, es va informar que una empresa del Regne Unit anomenada Keep Calm and Carry On Ltd havia registrat l\'esl\xc3\xb2gan com a marca comunit\xc3\xa0ria a la UE, despr\xc3\xa9s de fracassar en el seu desig d\'inscriure\'l com a marca registrada al Regne Unit. Emeteren una petici\xc3\xb3 de decom\xc3\xads contra un venedor de productes Keep Calm and Carry On._NEWLINE_S\'han plantejat interrogants sobre si el registre podria ser impugnat, at\xc3\xa8s que l\'esl\xc3\xb2gan s\'havia utilitzat \xc3\xa0mpliament abans de la inscripci\xc3\xb3 i no \xc3\xa9s recognoscible com una indicaci\xc3\xb3 d\'origen comercial. La sol\xc2\xb7licitud ha estat presentada pel conseller brit\xc3\xa0nic de propietat intel\xc2\xb7lectual i el Servei del Regne Unit de Marques Registrades Trade Mark Direct, per cancel\xc2\xb7lar la marca sobre la base que l\'\xc3\xbas de les paraules est\xc3\xa0 massa est\xc3\xa8s per permetre que una persona sigui propiet\xc3\xa0ria dels seus drets en exclusiva. La companyia est\xc3\xa0 provant ara a registrar globalment la marca als Estats Units d\'Am\xc3\xa8rica i al Canad\xc3\xa0. A principis del 2012, Barter Books Ltd, present\xc3\xa0 un curtmetratge informal titulat The Story of Keep Calm and Carry On. El v\xc3\xaddeo proporcionava una idea visual a la modernitzaci\xc3\xb3 de la frase aix\xc3\xad com detalls al voltant de la comercialitzaci\xc3\xb3.'